Γνώμη της συμβουλευτικής επιτροπής για τις συγκεντρώσεις η οποία εκδόθηκε κατά την 76η συνεδρίαση της επιτροπής, στις 7 Απριλίου 2000, η οποία συνεχίσθηκε με την 77η συνεδρίαση στις 14 Απριλίου 2000, σχετικά με προσχέδιο απόφασης για την υπόθεση COMP/M.1671 - Dow Chemical/Union Carbide

(2001/C 256/03)

1. Η συμβουλευτική επιτροπή συμφωνεί με το σχέδιο απόφασης ότι η προτεινόμενη συγκέντρωση συνιστά συγκέντρωση κατά την έννοια του άρθρου 3 παράγραφος 1 στοιχείο β) του κανονισμού για τον έλεγχο των συγκεντρώσεων και ότι έχει κοινοτική διάσταση.

2. Όσον αφορά τις σχετικές αγορές προϊόντος:

α) Η συμβουλευτική επιτροπή συμφωνεί με το σχέδιο απόφασης ότι το γραμμικό πολυαιθυλένιο χαμηλής πυκνότητας C8 (LLDPE C8) αποτελεί χωριστή αγορά προϊόντος.

β) Η συμβουλευτική επιτροπή συμφωνεί με το σχέδιο απόφασης ότι υπάρχει μια σχετική αγορά δεσμών τεχνολογιών κατεργασίας υπό χαμηλή πίεση που περιλαμβάνει τη διαδικασία κατεργασίας υπό χαμηλή πίεση με την προσθήκη καταλύτη, αλλά ότι δεν είναι απαραίτητο να ληφθεί απόφαση αν υπάρχει μια ενιαία σχετική αγορά προϊόντος για δέσμες τεχνολογιών κατεργασίας υπό χαμηλή πίεση ή τρεις χωριστές αγορές για κάθε στάδιο της κατεργασίας (πολτός, διάλυμα, αέριο).

γ) Η συμβουλευτική επιτροπή συμφωνεί με το σχέδιο απόφασης ότι κάθε αιθυλενιαμίνη (EDA, DETA, TETA, TEPA, AEEA, AEP και E100/HPA-X) αποτελεί χωριστή αγορά προϊόντος.

3. Όσον αφορά τις γεωγραφικές αγορές:

α) Η συμβουλευτική επιτροπή συμφωνεί με το σχέδιο απόφασης ότι η σχετική γεωγραφική αγορά LLDPE C8 είναι η Δυτική Ευρώπη.

β) Η συμβουλευτική επιτροπή συμφωνεί με το σχέδιο απόφασης ότι η σχετική γεωγραφική έκταση της αγοράς δεσμών τεχνολογιών κατεργασίας υπό χαμηλή πίεση είναι παγκόσμιας κλίμακας.

γ) Η συμβουλευτική επιτροπή συμφωνεί με το σχέδιο απόφασης ότι η σχετική γεωγραφική αγορά αιθυλενιαμίνης είναι παγκόσμιας κλίμακας.

4. Όσον αφορά την ανάλυση του ανταγωνισμού:

α) Η συμβουλευτική επιτροπή συμφωνεί με το σχέδιο απόφασης ότι η προτεινόμενη συγκέντρωση θα ενισχύσει τη δεσπόζουσα θέση της Dow Chemical στην αγορά LLDPE C8.

β) Η συμβουλευτική επιτροπή συμφωνεί με το σχέδιο απόφασης ότι η προτεινόμενη συγκέντρωση θα ενισχύσει τη δεσπόζουσα θέση της Union Carbide στην αγορά δεσμών τεχνολογιών κατεργασίας υπό χαμηλή πίεση.

γ) Η συμβουλευτική επιτροπή συμφωνεί με το σχέδιο απόφασης ότι η προτεινόμενη συγκέντρωση θα δημιουργήσει δεσπόζουσα θέση σε όλες τις επί μέρους αγορές αιθυλενιαμινών.

5. Η συμβουλευτική επιτροπή συμφωνεί με την Επιτροπή ότι οι δεσμεύσεις που πρότειναν να αναλάβουν τα μέρη στις 23 Μαρτίου 2000:

α) θα άρουν τις ανησυχίες όσον αφορά τον ανταγωνισμό στην αγορά LLDPE C8·

β) θα άρουν τις ανησυχίες όσον αφορά τον ανταγωνισμό στις αγορές αιθυλενιαμινών·

γ) λαμβάνοντας υπόψη τη δοκιμή στην αγορά δεν αρκούν για να άρουν τις ανησυχίες όσον αφορά τον ανταγωνισμό στην αγορά δεσμών τεχνολογιών κατεργασίας υπό χαμηλή πίεση.

6. Η πλειοψηφία της συμβουλευτικής επιτροπής συμφωνεί με την Επιτροπή ότι οι βελτιωμένες δεσμεύσεις, συμπεριλαμβανομένων ορισμένων αλλαγών σύμφωνα με την εισήγηση της Επιτροπής, θα αρκέσουν ώστε να αρθούν όλες οι ανησυχίες όσον αφορά τον ανταγωνισμό που αναφέρονται στο σχέδιο απόφασης. Μια μειοψηφία δήλωσε ότι διαφωνεί.

7. Συνεπώς, η πλειοψηφία της συμβουλευτικής επιτροπής συμφωνεί με την Επιτροπή ότι η συγκέντρωση Dow Chemical/Union Carbide δύναται να χαρακτηρισθεί συμβιβάσιμη με την κοινή αγορά δυνάμει του άρθρου 8 παράγραφος 2 του κανονισμού για τις συγκεντρώσεις καθώς και με τη λειτουργία της συμφωνίας για τον ΕΟΧ. Μια μειοψηφία δήλωσε ότι διαφωνεί.

8. Η συμβουλευτική επιτροπή συνιστά στην Επιτροπή να λάβει υπόψη όλα τα θέματα που έθιξαν τα κράτη μέλη κατά τη διάρκεια των διαβουλεύσεων.

9. Η συμβουλευτική επιτροπή συνιστά τη δημοσίευση της παρούσας γνώμης στην Επίσημη Εφημερίδα των Ευρωπαϊκών Κοινοτήτων.